### NN 148/2020 (31.12.2020.), Odluka o naknadi za razvoj javne vodoopskrbe i odvodnje na području otoka Visa

Vodovod i odvodnja otoka Visa d.o.o.

2910

Na temelju članka 52. i 56. Zakona o financiranju vodnog gospodarstva (»Narodne novine« br. 153/09, 90/11, 56/13, 154/14, 119/15, 120/16, 127/17, 66/19) i članka 23. Zakona o vodnim uslugama (»Narodne novine« br. 66/19) i članka 28. Društvenog ugovora o osnivanju Vodovoda i odvodnje otoka Visa d.o.o., Skupština Vodovoda i odvodnje otoka Visa d.o.o., na svojoj 26. sjednici održanoj 23. 12. 2020. godine, donosi

ODLUKU

O NAKNADI ZA RAZVOJ JAVNE VODOOPSKRBE I ODVODNJE NA PODRUČJU OTOKA VISA

Članak 1.

Ovom odlukom utvrđuje se obveza plaćanja naknade za razvoj javne vodoopskrbe i javne odvodnje na području nadležnosti javnog isporučitelja vodnih usluga Vodovoda i odvodnje otoka Visa d.o.o. (u daljnjem tekstu: naknada za razvoj), utvrđuju se obveznici plaćanja, visina naknade, način obračuna i naplate, te nadzor nad obračunom i naplatom.

Članak 2.

Obveznici plaćanja naknade za razvoj su svi korisnici usluga javne vodoopskrbe i odvodnje na području vodoopskrbnog područja u nadležnosti javnog isporučitelja vodnih usluga Vodovoda i odvodnje otoka Visa d.o.o.

Osnovica za utvrđivanje visine naknade za razvoj je jedinica mjere isporučene vodne usluge, odnosno jedan metar kubični isporučene vode (1 m³).

Naknada za razvoj iznosi:

– za vodoopskrbu i odvodnju 2,50 kn/m³ za sve potrošače osim poljoprivrede

– za poljoprivredne priključke 1,00 kn/m³

Naknada za razvoj je javno davanje na koje se ne obračunava porez na dodanu vrijednost prilikom prikupljanja tih sredstava od obveznika plaćanja naknade.

Naknada za razvoj se uplaćuje na osnovi ispostavljenog računa za vodnu uslugu i iskazuje se kao zasebna stavka na računu za te usluge i to zasebno za svaku JLS. Račun za isporučenu vodnu uslugu ispostavlja Isporučitelj.

Članak 3.

Prihodi od naknade za razvoj koriste se namjenski i to za sufinanciranje izgradnje komunalnih vodnih građevina, zasebno za vodoopskrbu i odvodnju za svaku JLS.

Prihodi od naknade za razvoj koriste se namjenski i to za sufinanciranje izgradnje komunalnih vodnih građevina, odnosno u smislu ove Odluke podrazumijeva se: izrada projekata, stručni nadzor, rekonstrukcija postojećih i izgradnja novih mreža za vodoopskrbu i odvodnju, te izgradnju drugih vodnih građevina za svaku JLS.

Članak 4.

Prikupljanje sredstava od naknade za razvoj, te namjensko trošenje tih sredstava sukladno namjenama utvrđenim u članku 3. ove Odluke, obavlja Isporučitelj sukladno planu gradnje komunalnih vodnih građevina za svaku JLS godišnje, a prema Odluci Skupštine Društva.

Isporučitelj je u obvezi da prikupljena sredstva naknade za razvoj evidentira u svojim poslovnim knjigama na posebnom kontu – poziciji za svaku JLS.

Obaveze isporučitelja u smislu stavka 1. ovog članka su:

– vođenje evidencije o prikupljenim i utrošenim sredstvima naknade za razvoj,

– izrađivanje i dostavljanje godišnjih izvješća, Gradu Visu i Gradu Komiži (osnivačima), o obračunatim iznosima naknade za razvoj, te prikupljenim i utrošenim sredstvima.

Članak 5.

Nadzor nad obračunom, naplatom i utrošenim sredstvima naknade za razvoj za izgradnju komunalnih vodnih građevina na području otoka Visa obavljat će nadležno tijelo Upravnog odjela Grada Visa i Upravnog odjela Grada Komiže.

Članak 6.

Ova Odluka se donosi za razdoblje važenja plana gradnje komunalnih vodnih građevina.

Članak 7.

Ova Odluka stupa na snagu osmoga dana od dana donošenja, objavit će se u »Narodnim novinama« i dostaviti Vijeću za vodne usluge u roku od pet dana od dana donošenja, a primjenjivat će se od 1. siječnja 2021. godine, do opoziva.

Stupanjem na snagu ove Odluke, sve Odluke o naknadi za razvoj od strane Odluke JLS-a više ne vrijede.

Članak 8.

Isporučitelj je obvezan ovu Odluku po njenom stupanju na snagu objaviti na web-stranici Isporučitelja.

Klasa: 031-02/20-01/2
 Urbroj: 01-01/02-20-2
 Komiža, 23. prosinca 2020.

Predsjednik Skupštine
 Edo Bogdanović, v. r.